บังคับคดีรุกไกล่เกลี่ยล้างหนี้ครัวเรือน
กรมบังคับคดีจับมือสถาบันการเงิน 9 แห่ง เชิญลูกหนี้ 1.9 หมื่นราย เข้าไกล่เกลี่ยหนี้ แก้ไขปัญหาหนี้ครัวเรือน ลดการยึดทรัพย์
7 พ.ค. 2560

กรมบังคับคดีจับมือสถาบันการเงิน 9 แห่ง เชิญลูกหนี้ 1.9 หมื่นราย เข้าไกล่เกลี่ยหนี้ แก้ไขปัญหาหนี้ครัวเรือน ลดการยึดทรัพย์
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีร่วมกับสถาบันการเงินและบริษัทต่างๆ 9 แห่ง จัดงานมหกรรมไกล่เกลี่ยข้อหนี้พิพาทชั้นบังคับคดี โดยได้ออกหนังสือเชิญลูกหนี้ให้เข้าร่วมการไกล่เกลี่ยทั้งสิ้น 19,961 ราย คิดเป็นทุนทรัพย์รวม 7,105 ล้านบาท
ทั้งนี้ ลูกหนี้ส่วนใหญ่จะเป็นหนี้ภาคครัวเรือน เช่น หนี้บัตรเครดิต สินเชื่อส่วนบุคคล เช่าซื้อรถยนต์ ที่ศาลมีคำพิพากษาชั้นบังคับคดีแล้ว ซึ่งสอดคล้องกับนโยบายรัฐเพื่อลดปัญหาหนี้ครัวเรือน รวมถึงลดปัญหาการยึดทรัพย์ขายทอดตลาด เพื่อนำมาชำระหนี้ให้กับเจ้าหนี้ โดยจะจัดงานดังกล่าวที่อิมแพค เมืองทองธานี ในระหว่างวันที่ 11-14 พ.ค.นี้
สำหรับสถาบันการเงินและบริษัทต่างๆ 9 แห่งที่จะเข้าร่วมโครงการ ได้แก่ ธนาคารไทยพาณิชย์ ธนาคารซิตี้แบงก์ ธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย บริษัท บัตรกรุงไทย (เคทีซี) บริษัท บริหารสินทรัพย์สุขุมวิท บริษัท ซิตี้คอร์ป ลิสซิ่ง บริษัท โตโยต้า ลีสซิ่ง (ประเทศไทย) และบริษัท ตรีเพชรอีซูซุลิสซิ่ง
น.ส.รื่นวดี กล่าวว่า ที่ผ่านมากรมบังคับคดีได้จัดงานมหกรรมไกล่เกลี่ยข้อพิพาทร่วมกับภาครัฐและเอกชนรวมกว่า 16 หน่วยงานทั่วประเทศโดย 6 เดือนแรกของปีงบประมาณ 2560 (ต.ค. 2559-มี.ค. 2560) มีเรื่องเข้าสู่กระบวนการไกล่เกลี่ยหนี้ 9,974 เรื่อง ไกล่เกลี่ยสำเร็จจำนวน 8,965 เรื่อง คิดเป็นอัตราความสำเร็จ 89.88% 
ขณะเดียวกันกรมบังคับคดียังได้มีความร่วมมือกับธนาคารแห่งประเทศไทย (ธปท.) โดยได้นำกรณีการแก้ไขปัญหาลูกหนี้ของบริษัทบัตรกรุงไทย (เคทีซี) เป็นกรณีศึกษาในการเข้าไปช่วยแก้ปัญหาหนี้ครัวเรือน ซึ่งจะมีโครงการให้ความรู้ลูกหนี้สร้างวินัยทางการเงิน เพื่อแก้ไขปัญหาหนี้ไปแล้วจะได้ไม่กลับมาเป็นหนี้อีก